《癸酉北征车中二十日日与尘朝夕也歌以结之》
明代·郭之奇

别有氤氲一种吹，胎息于野盛于逵。阴阳昏晓相割劘，平原广漠任炉锤。

地分驰道天为涯，风拂征旗日助麾。已遣晴云下碧陲，还招霁霭上高陂。

尔乃为情厌索居，连群呼友向空嬉。相忘彼已俱谓谁，号召无声会有期。

出入无时乡莫知，行止随程谩速迟。矫如龙游自委蛇，逸先骏足愁奔追。

远之有望近难窥，动亦何虑静何思。直前不惧后不疑，荐历严飙势未衰。

掀腾火飙力相持，以游八方莫籓篱。惟此冲衢盛纷披，造物于渠意有私。

分明遣此令途岐，随缘布置北南帷。閒情觑彼热中悲，我今矢歌敢索疵。

尘不疲人人自疲，反顾烟颜亦其宜，更欲因之语后骑。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。